ಅಹಿಂಸಾ ತತ್ವದಿಂದ ಜೈನಧರ್ಮ ವಿಶ್ವವ್ಯಾಪಿ: ಪ್ರಾಚಾರ್ಯ ಡಾ.ಅಜಿತ ಪ್ರಸಾದ ಹಾವೇರಿ: ಭಾರತೀಯ ಧಾರ್ಮಿಕ ಪರಂಪರೆಯಲ್ಲಿ ಜೈನ ಧರ್ಮವೂ ಪ್ರಾಚೀನವಾಗಿದ್ದು, ಅಹಿಂಸಾ ತತ್ವದ ಮೂಲಕ ವಿಶ್ವವ್ಯಾಪಿಯಾಗಿ ಸಮತೆಯ ಬದುಕನ್ನು ಚೆಲ್ಲುವಲ್ಲಿ, ಸಂಸ್ಕೃತಿ ಮತ್ತು ಪರಂಪರೆಗಳನ್ನು ಬೆಸೆಯುವಲ್ಲಿ ಮಹತ್ತರ ಪಾತ್ರ ವಹಿಸಿದೆ ಎಂದು ಧಾರವಾಡ ಮಂಜುನಾಥೇಶ್ವರ ಸ್ನಾತಕ ಸ್ನಾತಕೋತ್ತರ ಅಧ್ಯಯನ ಸಂಸ್ಥೆ ಪ್ರಾಚಾರ್ಯ ಡಾ.ಅಜಿತ ಪ್ರಸಾದ ಅಭಿಪ್ರಾಯಪಟ್ಟರು. ನಗರದ ಕೆ.ಎಲ್.ಇ. ಸಂಸ್ಥೆಯ ಗುದ್ಲೆಪ್ಪ ಹಳ್ಳಿಕೇರಿ ಮಹಾವಿದ್ಯಾಲಯದ ಇತಿಹಾಸ ವಿಭಾಗ ಹಾಗೂ ಧಾರವಾಡ ಪ್ರಾದೇಶಿಕ ಪತ್ರಾಗಾರ ಇಲಾಖೆ ಸಹಯೋಗದಲ್ಲಿ ಹಾವೇರಿ ಜಿಲ್ಲೆಯಲ್ಲಿ ಜೈನ ಧರ್ಮದ ಪರಂಪರೆ ಕುರಿತು ಒಂದು ದಿನದ ರಾಷ್ಟ್ರೀಯ ವಿಚಾರ ಸಂಕಿರಣವನ್ನು ಮಂಗಳವಾರ ಉದ್ಘಾಟಿಸಿ ಮಾತನಾಡಿದರು. ಜೈನ ಪರಂಪರೆಯಲ್ಲಿ 24 ತೀರ್ಥಂಕರರು ಆಗಿ ಹೋಗಿದ್ದು, 23ನೇ ತೀರ್ಥಂಕರರಾದ ಪಾರ್ಶ್ವನಾಥರು ಬಹುಮುಖಿಯಾಗಿ ಧರ್ಮಪ್ರಸಾರ ಕೈಗೊಂಡು ಹೆಚ್ಚು ಪ್ರಚಲಿತಗೊಳಿಸಿದರು. ಚಂದ್ರಗುಪ್ತನ ಕಾಲದಿಂದಲೂ ಜೈನ ಧರ್ಮ ಮಹತ್ವ ಪಡೆದಿದ್ದು, ಸಾಲಿಗ್ರಾಮದಲ್ಲಿ ವಡ್ಡಾರಾಧನೆ ಕೃತಿಯ ತಾಳೆಗರಿಗಳು ದೊರೆತಿವೆ. ಸಾಹಿತ್ಯಕವಾಗಿ ಶ್ರೀಮಂತವಾಗಿರುವ ಅನೇಕ ಮನೆತನಗಳು ಸಾಲಿಗ್ರಾಮದಲ್ಲಿವೆ ಎಂದರು. 3500 ಶಾಸನಗಳಲ್ಲಿ ಉಲ್ಲೇಖ: ಇದುವರೆಗೆ ನಾಡಿನಲ್ಲಿ 30 ಸಾವಿರ ಶಾಸನಗಳು ದೊರೆತಿದ್ದು, ಇವುಗಳಲ್ಲಿ ಸುಮಾರು 3,500 ಶಾಸನಗಳಲ್ಲಿ ಜೈನರ ಬಗ್ಗೆ ಉಲ್ಲೇಖವಿದೆ. ರಾಜ ಮಹಾರಾಜರ ಕಾಲದಿಂದಲೂ ಜೈನಧರ್ಮ ಉತ್ಕೃಷ್ಟ ಸ್ಥಿತಿಯಲ್ಲಿತ್ತು. ಕ್ರಿ.ಶ. ಆರುಏಳನೇ ಶತಮಾನದಲ್ಲಿಯೇ ನಾಡಿನಲ್ಲಿ ಬಸದಿಗಳು ನಿರ್ಮಾಣವಾಗಿದ್ದವು. ಬನವಾಸಿಯ ಕದಂಬರು, ಚಾಲುಕ್ಯರು ಜೈನಧರ್ಮವನ್ನು ಪೋಷಿಸಿದರು. ಇದರ ಫಲವಾಗಿ ಜೈನಧರ್ಮ ಒಂದು ಪರಂಪರೆಯಾಗಿ ಬೆಳೆದು ಬಂದಿದೆ ಎಂದರು. ಮೈಸೂರು, ಮಂಡ್ಯ, ಹಾಸನ, ಕೊಡಗು, ಹಾವೇರಿ ಸೇರಿದಂತೆ ಮೊದಲಾದ ಜಿಲ್ಲೆಗಳಲ್ಲಿ ಜೈನ ಧರ್ಮೀಯರು ಹೆಚ್ಚಿನ ಸಂಖ್ಯೆಯಲ್ಲಿ ಕಂಡು ಬರುತ್ತಾರೆ. ಮೊದಲು ಧಾರವಾಡ ಜಿಲ್ಲೆಯಲ್ಲಿದ್ದ ಹಾವೇರಿ ಇಂದು ಸ್ವತಂತ್ರ ಜಿಲ್ಲೆಯಾಗಿದೆ. ಜೈನ ಕಲಾಕೃತಿಗಳನ್ನು ಜಿಲ್ಲೆಯ ಶಿಗ್ಗಾವಿ, ನೀರಲಗಿ, ಕಟಕೋಳ, ಮೋಟೆಬೆನ್ನೂರ, ಆಡೂರು, ದೇವಗಿರಿ, ಕರಜಗಿ, ಹಾವೇರಿ, ಸಂಗೂರು, ಕಲಕೇರಿ, ಅಬಲೂರು, ಬಾಳಂಬಿಡ, ಲಿಂಗದೇವರಕೊಪ್ಪ ಮುಂತಾದ ಪ್ರದೇಶಗಳಲ್ಲಿ ಇಂದಿಗೂ ಕಾಣಬಹುದು ಎಂದರು. ಶಾಸನ, ಸಾಹಿತ್ಯ ಸಂರಕ್ಷಿಸಿ: ಬಾಳೂರ ಗ್ರಾಮದಲ್ಲಿ ಸಲ್ಲೇಖನ ವ್ರತ, ಗುತ್ತಲದಲ್ಲಿ ಜೈನ ಧರ್ಮದ ವ್ರತ, ಹತ್ತಿಮತ್ತೂರ, ಕದರಮಂಡಲಗಿ, ಕಲಕೇರಿಗಳಲ್ಲಿ ಶಾಸನ ಕಲ್ಲುಗಳಿವೆ. ಅನೇಕ ಮಹತಿಯುಳ್ಳ ಜೈನ ಪರಂಪರೆಯನ್ನು ಬಿಂಬಿಸುವ ಶಾಸನ ಹಾಗೂ ಸಾಹಿತ್ಯವನ್ನು ಸಂರಕ್ಷಿಸಿ ಅವುಗಳನ್ನು ಪುಸ್ತಕ ರೂಪದಲ್ಲಿ ಪ್ರಕಟಿಸುವ ಅಗತ್ಯವಿದೆ ಎಂಬುದಾಗಿ ತಿಳಿಸಿದರು. ಧಾರವಾಡ ಕವಿವಿ ಕನ್ನಡ ಸಂಶೋಧನಾ ಸಂಸ್ಥೆ ವಿಶ್ರಾಂತ ನಿರ್ದೇಶಕ ಡಾ.ರು.ಮ. ಷಡಕ್ಷರಯ್ಯ ಆಶಯ ನುಡಿಗಳನ್ನಾಡಿದರು. ಧಾರವಾಡ ಕವಿವಿ ಕುಲಸಚಿವ ಮೌಲ್ಯಮಾಪನ ಪ್ರೊ.ಎಚ್. ನಾಗರಾಜ, ಧಾರವಾಡ ಪ್ರಾದೇಶಿಕ ಪತ್ರಾಗಾರ ಇಲಾಖೆ ಹಿರಿಯ ಉಪನಿರ್ದೇಶಕಿ ಮಂಜುಳಾ ಯಲಿಗಾರ ಜೈನ ಪರಂಪರೆ ಮತ್ತು ನಡೆದು ಬಂದ ದಾರಿ ಕುರಿತು ಮಾತನಾಡಿದರು. ಬೆಳಗಾವಿ ಕೆ.ಎಲ್.ಇ. ಸಂಸ್ಥೆ ಆಡಳಿತ ಮಂಡಳಿ ಸದಸ್ಯ ಎಂ.ಸಿ. ಕೊಳ್ಳಿ ಅಧ್ಯಕ್ಷತೆ ವಹಿಸಿದ್ದರು. ಪ್ರಾಧ್ಯಾಪಕ ಡಾ.ಈರಣ್ಣ ಪತ್ತಾರ, ಡಾ.ಎಸ್.ಎಲ್. ಬಾಲೇಹೊಸೂರ ಇದ್ದರು. ಪ್ರಾಚಾರ್ಯೆ ಡಾ.ಸಂಧ್ಯಾ ಆರ್. ಕುಲಕರ್ಣಿ ಸ್ವಾಗತಿಸಿದರು. ಡಾ.ಸಂಜೀವ ನಾಯಕ ಅತಿಥಿಗಳನ್ನು ಪರಿಚಯಿಸಿದರು. ಪ್ರೊ.ರಿಷಿಕಾ ಡಿ. ನಿರ್ವಹಿಸಿದರು. ಡಾ.ಶಿವಯೋಗಿ ಕೋರಿಶೆಟ್ಟರ ವಂದಿಸಿದರು.